Une storie di aganis
Une volte o jeri cun la mê machine dongje il mâr. Di prionte o ai viodût une agane dentri de aghe. E veve un cuarp bielonon, une biele muse, ma invezit des gjambis e veve une code di pes. O fermai la machine e o lei a cirîle. Daspò di cinc minuts, cence cjatâle, o cjapai la volte. Cun sorprese o viodei la agane che e lave vie cun la mê machine.
di Daniel Ghidina
#1120
Contimi nono
«Nono, contimi ce robe sono lis aganis…»
«Frutin, lis aganis a son, di bande des liendis, des animis dai cors di aghe. Tu puedis cirîlis tal cors cuiet di un roiuç o tal cors businant di une flumere in plene».
«Puedio cjatâlis a buinore o dome di gnot?»
«A son plui visibilis tes gnots di lune plene. In tal câs, a son a balâ cun vistîts blancs. A voltis si viodin rapresentadis come fantatis bielis, altris come feminis avonde vielis, come tô none…»
«Judino lis personis?»
«Sì, gjeneralmentri. A àn insegnât a lavorâ la lane aes feminis e a fâ il formadi ai oms. Ma no stâ a disturbâlis parce che a puedin puartâti disfortune dute la tô vite».
di Pablo Martres
#1121
Mâr rabiôs
O navigavi intun mâr rabiôs, cuant che di un spissulot une agane blancje e angjeliche e saltà fûr par domandâmi:
– Ce fasistu in chestis aghis scjassosis?
– O voi a cirî un destin.
– Jo ti pues indreçâ.
E subit lis aghis si jerin cuietadis, di someâ un spieli di cristal.
– Cumò, cjale te profonditât e tu podaràs viodi te stes.
di Ricardo Gregorutti
#1122
fur_Latn fur_Latn kea_Latn tha_Thai srd_Latn fur_Latn fur_Latn fur_Latn fur_Latn fur_Latn fur_Latn pap_Latn tha_Thai fur_Latn fur_Latn fur_Latn fur_Latn fur_Latn fur_Latn fur_Latn lij_Latn tha_Thai